 NA MASHIRIKA GEVEVA, Uswisi SHIRIKA la Haki za Binadamu la Umoja wa Mataifa (OHCHR) Ijumaa lilisema kuwa limepokea ripoti za kuaminika kwamba wanajeshi wa Urusi wamekuwa wakitumia silaha hatari na zenye maangamizi makubwa kuua raia wa Ukraine. Msemaji wa OHCHR Liz Throssell alisema kuwa wanajeshi wa Urusi wamekuwa wakitumia ndege kudondosha mabomu hatari ambayo yamepigwa marufuku na sheria za kimataifa. “Tunakumbusha Urusi kwamba kurusha kwa ndege mabomu yenye maangamizi na kuua raia au kuharibu mali ya raia wasio na hatia kumepigwa marufuku na sheria za kimataifa. Urusi inatekeleza uhalifu dhidi ya binadamu,” Throssell alieleza wanahabari jijini Geneva, Uswisi. Picha za satelaiti zilizopigwa na kampuni moja ya Amerika zinaonyesha msafara mkubwa wa kijeshi wa Urusi karibu na mji mkuu wa Ukraine, Kyiv. Picha hizo zimeibua hofu kuwa wanajeshi wa Urusi wanajiandaa kuvamia mji huo. Kampuni iliyopiga picha hizo, Maxar Technologies, ilisema sehemu za msafara huo ulikuwa katika maeneo ya miji jirani na Kyiv. Rais wa Ukraine, Volodymyr Zelensky, Ijumaa alisema kuwa zaidi ya watu 100,000 wameondolewa kwenye miji mbalimbali inayokabiliwa na tishio la kushambuliwa na majeshi ya Urusi. Rais Zelensky alilaani Urusi kwa kushambulia maeneo yaliyotengwa kupitishia watu kwenda maeneo salama. Wakati huo huo, Amerika imetuma mamia ya wanajeshi wa angani katika milima na misitu ya nchini Poland karibu na mpaka wa Ukraine. Kulingana na vyombo vya habari nchini Amerika, idadi ya wanajeshi waliotumwa nchini Poland sasa imefikia 5,000. Makao makuu ya Muungano wa Majeshi ya Amerika na Ulaya (NATO) yalisema kuwa kutumwa kwa wanajeshi hao nchini Poland ni ujumbe kwa Urusi kwamba uko tayari kulinda nchi ambazo ni wanachama wake. Hatua hiyo inafuatia huku kukiwa na hofu kwamba majeshi ya Urusi huenda yakalenga nchi wanachama wa NATO. Jana Ijumaa, Baraza la Usalama la Umoja wa Mataifa (UNSC) lilikutana kujadili madai ya Urusi kwamba Amerika inatengeneza silaha za kemikali nchini Ukraine. Madai hayo yalitolewa mwanzoni mwa wiki hii na msemaji wa wizara ya mashauri ya kigeni wa Urusi, Maria Zakharova, bila ya kutoa ushahidi. Amerika imepuuzilia mbali madai hayo ikisema kuwa hayana mashiko. Aidha, Rais wa Amerika Joe Biden anatarajiwa kutoa wito wa kumaliza uhusiano wa kawaida wa biashara na Urusi. Rais Zelensky pia alipuuzilia mbali madai hayo ya Urusi kwamba Ukraine inatengeneza silaha za kemikali, akisema hakuna silaha za kemikali au silaha za maangamizi zinazotengenzwa Ukraine. Rais wa Ufaransa, Emmanuel Macron amesema masharti ya kusitisha mapigano yaliyowekwa na Rais wa Urusi, Vladmir Putin, hayakubaliki kwa pande zote zinazohusika katika mzozo huo. Kauli hiyo ameitoa baada ya kufanya mazungumzo kwa njia ya simu na Putin pamoja na Kansela wa Ujerumani, Olaf Scholz. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  